Kouluhallituksen kiertokirje väestönsuojista
Salainen.

N:o Oppik. 1235

  Kansanop. 864

K O U L U H A L L I T U S

Helsingissä, huhtikuun 14 päivänä 1943.

  K i e r t o k i r j e   Helsingissä, Maarianhaminassa, Paraisissa, Turussa, Salossa, Paimiossa, Perniössä, Karjaalla, Hangossa, Tammisaaressa, Lohjalla, Kauniaisissa, Kulosaaressa, Oulunkylässä, Keravalla, Järvenpäässä, Nurmijärvellä, Hyvinkäällä, Riihimäellä, Porvoossa, Loviisassa, Lahdessa, Heinolassa, Kouvolassa, Inkeroisissa, Kymissä, Kotkassa, Haminassa, Viipurissa, Lappeenrannassa, Imatralla, Käkisalmessa, Lahdenpohjassa, Sortavalassa, Pitkärannassa ja Salmissa olevien valtion oppikoulujen rehtoreille ja seminaarien, yksityisten oppikoulujen sekä aistivialliskoulujen johtajille, edellä mainittujen kaupunkien kansakouluntarkastajille sekä Ahvenanmaan, Turun, Turunmaan, Salon, Uudenmaan, Helsingin, Porvoon, Kymenlaakson, Lappeenrannan, Viipurin, Äyräpään, Käkisalmen, Sortavalan ja Raja-Karjalan piirin kansakouluntarkastajille.

Koska vihollinen jatkuvasti ulottaa ilmatoimintaansa maan eteläosiin, ja koulujen toiminnan edellytyksenä uhanalaisilla paikkakunnilla on, että oppilailla ilmahälyytyksien aikana on tehokas suojautumismahdollisuus, on edellä mainituissa kaupungeissa ja kauppaloissa sekä niiden lähialueen muissa tiheästi asutuissa yhdyskunnissa tai joiden läheisyydessä kivirakennuksissa toimiville kouluille, mikäli niiden oppilaille ei jo ole järjestetty riittävästi tarkoituksenmukaisia tilapäissuojia, ne viipymättä järjestettävä. Jos koulu toimii puurakennuksessa tai koulutaloon muuten ei saataisi järjestetyksi riittävää määrää tyydyttäviä suojapaikkoja, olisi lähitalojen (välimatka enintään 100 m) suojien käytöstä etukäteen sovittava ja jaettava suojiin menevät oppilaat eri suojapaikkoihin mahtuviin sopivan suuruisiin ryhmiin. Puutalojen alaisiin tilapäissuojiksi kunnostettuihin kellareihin, joiden katon tulisi olla kiviainetta, ei pitäisi sijoittaa 25 henkilöä suurempia ryhmiä.

Hankkeen toteuttamiseksi on yhteistoiminnassa paikallisten ilmasuojeluviranomaisten kanssa viipymättä tutkittava, ovatko koulun oppilaiden suojautumismahdollisuudet tyydyttävät, ja kielteisessä tapauksessa järjestettävä asia ilmasuojeluviranomaisten ohjeiden mukaisesti ja tarpeen vaatiessa koulun lähellä olevien talojen omistajain kanssa sopien - valtion kouluissa pyytämällä Valtion rakennushallinnon asianomaisen piirikonttorin toimenpiteitä, yksityisissä oppikouluissa ja kansakouluissa asianomaisen johtokunnan toimesta.

Jos koulussa ei entuudestaan ole määrättyä suojeluvalvojaa, tähän tehtävään on valtion oppikouluissa rehtorin, yksityisissä oppikouluissa ja aistivialliskouluissa johtajan ja kansakouluissa johtokunnan toimesta viipymättä määrättävä joku opettajista, jonka on hoidettava tämä tehtävä virkatehtävänä. Oppilaiden asianmukaista siirtymistä opetushuoneista suojahuoneisiin on suojeluvalvojan johdolla harjoitettava.

Kouluhallituksen puolesta:

Ylijohtaja L. Arvi P. Poijärvi.

Tarkastaja Toivo Salervo.

</div>

Lähde
Kansallisarkistossa oleva kouluhallituksen kansanopetusosaston II arkiston sidos Dc:4 kiertokirjeet 1943–1944.

Kouluhallituksen kiertokirjeet